Eskom-vrou is vermoorThembisile Yende Die polisie het bevestig Thembisile (Thembi) Lucia Yende (29) is vermoor. Kapt. Johannes Ramphora, woordvoerder van die polisie, het gesê die nadoodse ondersoek toon Yende is verwurg. Sy het ook kneusplekke opgedoen wat die polisie laat vermoed dat sy en haar moordenaar moontlik in ŉ struweling betrokke was. Yende se liggaam is Maandag in ŉ ongebruikte kantoor van Eskom se Pieterboth-substasie in Springs gevind. Sy is op 17 Mei deur haar ma as vermis aangemeld nadat sy die dag nie van haar werk af teruggekeer het nie. Volgens Ramphora sal die polisie tydens die moordondersoek probeer vasstel of Yende elders vermoor en haar liggaam toe in die kantoor weggesteek is. Daar sal ook gekyk word na bewerings van haar familie dat sy nie gelukkig by die werk was nie en dae voor haar dood griewe aan haar werknemer bekend gemaak het. Foto: Facebook Dit het ook vroeër aan die lig gekom dat die kringtelevisiekamerastelsel by die substasie glo daardie dag afgeskakel was. Eskom het aangedui hulle ondersoek die rede hiervoor. Die polisie het aanvanklik ŉ geregtelike doodsondersoek gedoen, maar ondersoek nou ŉ saak van moord ná afloop van die uitslae van die nadoodse ondersoek. ŉ Span maatskaplike werkers van die Gautengse departement van maatskaplike ontwikkeling gaan Donderdag Yende se familie besoek. Nandi Mayathula-Khoza, LUR vir maatskaplike ontwikkeling, het gesê die span gaan Yende se familie besoek om vas te stel hoe daar ingegryp kan word om hulle te help om die tragiese verlies te verwerk.